**Opel Tigra** on Opelin vuosina 1994–2001 ja 2004–2009 valmistama Opel Corsan tekniikkaan perustuva pieni coupé-korinen automalli. Isossa-Britanniassa Tigraa myytiin Vauxhallina, Australiassa Holdenina ja Etelä-Amerikassa sekä Meksikossa Chevroletina.

Opel Tigra A (1994–2001)
------------------------

Corsa B:hen perustunut ensimmäisen sukupolven Tigra esiteltiin konseptina Frankfurtin autonäyttelyssä 1993 ja valmistus alkoi seuraavan vuoden alussa Espanjan Zaragozassa. Autossa on 2+2-istuinjärjestys, mutta takaistuimen tilat ovat hyvin rajalliset auton koosta johtuen. Jousitus on sama kuin Corsassa, mutta Lotus oli säätänyt sitä urheilullisemmaksi. Painoa Tigralla oli 150 kiloa Corsaa enemmän. 

Moottoriksi oli saatavana 1,4- (90 hv) tai 1,6-litrainen (106 hv) 16-venttiilinen suihkutusmoottori. Voimansiirtona oli vakiona viisivaihteinen manuaalivaihteisto, mutta 1,4-litraisen sai halutessaan myös neliportaisella automaattivaihteistolla varustettuna. Brasiliaan vietiin verotussyistä johtuen vain 1,6-litraista, jonka teho oli pudotettu 100 hevosvoimaan.

Opel Tigra TwinTop B (2004–2009)
--------------------------------

Muutaman vuoden tauon jälkeen Opel esitteli toisen sukupolven Tigran Geneven autonäyttelyssä keväällä 2004. Malli perustui Corsa C:hen. Korimalli oli vaihtunut coupésta kaksipaikkaiseen kovakattoiseen avoautoon, jonka katon voi avata ja sulkea sähköisesti 18 sekunnissa. Katto alhaalla tavaratilaa on käytössä 250 litraa ja katto ylhäällä 440 litraa. Etuistuinten takana on myös 70 litran verran tilaa. Tigra TwinTopia valmisti ranskalainen Heuliez Cerizayssa. 

Vuoden 2004 Euro NCAP -kolaritestistä Tigra sai tulokseksi neljä tähteä viidestä.

Suomessa oli jälleen tarjolla kaksi bensiinimoottoria: 1,4- (90 hv) ja 1,8-litraiset (125 hv) Ecotec-moottorit. Muilla markkinoilla oli saatavana vuodesta 2005 alkaen myös 1,3-litrainen (70 hv) dieselmoottori. 1,4-litraisen yhteyteen sai viisiportaisen *Easytronic*-robottivaihteiston. Vakiona kaikissa moottoreissa oli viisivaihteinen manuaalivaihteisto. 

Varustetasot Suomessa olivat Enjoy ja Sport. 

Enjoyssa oli vakiovarusteina muun muassa neljä turvatyynyä, ABS-jarrut, 16 tuuman kevytmetallivanteet, urheiluistuimet, sähköikkunat, lämmitettävät sähköpeilit, etusumuvalot ja Radio/CD 30 -soitin. Sport-mallissa oli lisäksi muun muassa manuaali-ilmastointi. ESP tuli myöhemmin vakiovarusteeksi.

Lähteet
-------

1. ↑  TM koeajo: Opel Tigra 1,8 Sport *Tekniikan Maailma*.  1.6.2005. Viitattu 24.7.2015.
2. 1 2 3  Autoesittely Opel Tigra 2008 Autotalli.com. Viitattu 24.7.2015.
3. ↑  Opel / Vauxhall Tigra 2004 Euro NCAP. Viitattu 24.7.2015. (englanniksi)
4. ↑  Opel Tigra TwinTop: Tervetuloa kesä! *Ilta-Sanomat*.  4.5.2005. Viitattu 25.7.2015.

Aiheesta muualla
----------------

* Kuvia tai muita tiedostoja aiheesta **Opel Tigra** Wikimedia Commonsissa

Opelin automallit

|  |  |
| --- | --- |
| Nykyiset henkilöautomallit | 
* Astra
* Crossland
* Corsa
* Grandland
* Insignia
* Mokka

 |
| Nykyiset pakettiautot | 
* Combo
* Movano
* Vivaro

 |
| Konseptiautot | 
* Aero GT
* Opel Antara GTC
* CD
* Diesel Rekordwagen
* Eco Speedster
* Frogster
* Frua Diplomat
* G90
* GT 2
* Insignia
* Maxx
* OPC X-Treme
* Snowtrekker
* Trixx

 |
| Entiset mallit | 
* Adam
* Admiral
* Agila
* Ampera
* Ampera-e
* Antara
* Arena
* Ascona
* Blitz
* Calais
* Calibra
* Campo
* Captain
* Cascada
* Commodore
* Darracq
* Diplomat
* Frontera
* Gemini
* GT
* GT (2007)
* Kadett
* Kapitän
* Karl
* Laubfrosch
* Lutzmann
* Manta
* Meriva
* Monterey
* Monza
* Olympia
* Omega
* Rekord
* Senator
* Signum
* Sintra
* Speedster
* Tigra
* Vectra
* Zafira

 |